บลจ.มองหุ้นไทยไม่เกิดฟองสบู่
บลจ.มองหุ้นไทยไม่สร้างปัญหาฟองสบู่ เงินนอกหนุนราคาขึ้นเร็ว เชื่อพื้นฐานตลาดยังแกร่ง
28 ม.ค. 2556

บลจ.มองหุ้นไทยไม่สร้างปัญหาฟองสบู่ เงินนอกหนุนราคาขึ้นเร็ว เชื่อพื้นฐานตลาดยังแกร่ง
นายสุรสีห์ จงไชโย ผู้ช่วยกรรมการผู้จัดการ ฝ่ายบริหารกองทุน สายงานการจัดการลงทุน บริษัทหลักทรัพย์จัดการกองทุน (บลจ.) ฟินันซ่า กล่าวว่า ตลาดหุ้นไทยในปัจจุบันถือว่าไม่แพงจนเกินไป เพียงแต่เงินทุนต่างชาติไหลเข้ามาในตลาดหุ้นไทยอย่างต่อเนื่อง จึงทำให้ราคาหุ้นปรับขึ้นเร็วและขึ้นมาซื้อขายใกล้เคียงกับตลาดหุ้นในภูมิภาค
“แม้ตลาดหุ้นไทยจะปรับตัวขึ้นมาต่อเนื่องจนสัดส่วนราคาต่อกำไรต่อหุ้น (พี/อี) อยู่ที่ประมาณ 14 เท่า แต่ต้องไม่ลืมว่าในอดีตตลาดหุ้นไทยซื้อขายที่ส่วนลดจากตลาดภูมิภาคประมาณ 20%” นายสุรสีห์ กล่าว
นอกจากนี้ หากมองผลตอบแทนของตลาดหุ้นไทยในช่วง 2 ปีที่ผ่านมา ให้ผลตอบแทนเฉลี่ยประมาณ 17% ต่อปี ซึ่งถือว่าปกติ โดยสิ้นปี 2555 ดัชนีปิดที่ 1,391 จุด หากจะบวกขึ้นอีกประมาณ 10% ก็ถือว่าปกติ และหากมองความเสี่ยงในขาลงหากมีปัจจัยเข้ามากระทบก็อาจทำให้หุ้นลงไปซื้อขายที่ พี/อี ประมาณ 13 เท่า หรือลดลงประมาณ 100 จุด จากเป้าหมายที่มองไว้ 1,471 จุด ในปีนี้
“บริษัทกำลังรอดูผลประกอบการของบริษัทจดทะเบียนในไตรมาสแรกปี 2556 ก่อนทบทวนเป้าหมายดัชนีขึ้นอีกน่าจะขยับขึ้นไปแตะระดับ 1,500 จุด” นายสุรสีห์ กล่าว 
ด้าน น.ส.ปราณี ศรีมหาลาภ ผู้อำนวยการอาวุโส ฝ่ายการลงทุนตราสารทุนภายในประเทศ บลจ.ยูโอบี (ไทย) กล่าวว่า บริษัทมองว่าตลาดหุ้นไทยยังปรับตัวขึ้นต่อเนื่องได้ โดยมองกรอบการเคลื่อนไหวของดัชนีปีนี้ไว้ที่ 1,350–1,550 จุด 
“ราคาในปัจจุบันยังไม่แพงเมื่อเทียบกับอดีตและการเติบโตที่แท้จริงของเศรษฐกิจในประทศ จึงเชื่อว่ายังไม่ฟองสบู่” น.ส.ปราณี กล่าว
ด้าน บลจ.ไอเอ็นจี (ประเทศไทย) เปิดเผยว่า กองทุนเปิด ไอเอ็นจี ไทย ทริกเกอร์ 10% (9) ลงทุนหุ้นไทยสามารถปิดการขายได้ก่อนกำหนด โดย 2 วันมียอดจองซื้อทะลุ 2,140 ล้านบาท